VDSS Sklep Pdp 824/2017
Sodna praksa Višjega delovnega in socialnega sodišča, 2018-03-01

Oddelek za individualne in kolektivne delovne spore

Valerija Nahtigal Čurman (preds.), Silva Donko (poroč.), dr. Martina Šetinc Tekavc

umik tožbe - odločitev o pravdnih stroških - predlog za izdajo dopolnilne sodbe

Tožnica je sodišču prve stopnje posredovala umik tožbe, z obrazložitvijo, da je po vložitvi tožbe tožena stranka izpolnila tožbeni zahtevek tožnice, zato tožnica nima več pravnega interesa za nadaljnji postopek. Navedla je tudi, da v skladu s 158. členom ZPP zahteva, da ji tožena stranka povrne nastale stroške postopka, ki jih je v vlogi tudi specificirala. Zato bi sodišče prve stopnje moralo odločiti tudi o zahtevku tožnice, da ji je tožena stranka dolžna povrniti stroške postopka.

I. Pritožba se šteje za predlog za izdajo dopolnilnega sklepa.

II. Pritožbeni stroški so nadaljnji stroški postopka.

1. Sodišče prve stopnje je sklenilo, da se umik tožbe vzame v vednost in postopek se ustavi.

2. Tožnica je podala predlog za izdajo popravnega sklepa in podredno pritožbo zoper sklep naslovnega sodišča z dne 27. 7. 2017. V pritožbi navaja, da sodišče prve stopnje o stroških postopka ni odločilo. Tožnica je v vlogi z dne 11. 7. 2017 hkrati z umikom tožbe priglasila tudi stroške postopka. S tem, ko je sodišče obrazložilo, da o stroških postopka ni odločalo, ker jih nobena izmed strank ni priglasila, je dejansko stanje zmotno ugotovilo. Tožnica je namreč z vlogo z dne 11. 7. 2017 priglasila pravdne stroške, zato bi sodišče moralo odločiti o priglašenih stroških. Pritožbenemu sodišču predlaga, da izpodbijani sklep spremeni tako, da odloči o priglašenih stroških postopka, podredno pa, da izpodbijani sklep razveljavi in zadevo vrne v ponovno odločanje sodišču prve stopnje.

3. Zakon o pravdnem postopku v 325. členu določa, da če sodišče ni odločilo o vseh zahtevkih stranke, o kateri bi moralo odločiti s sodbo, ali ni odločilo o delu zahtevka, lahko stranka v 15 dneh od prejema sodbe predlaga pravdnemu sodišču, naj se sodba dopolni. V 332. členu ZPP pa je določeno, da ta člen velja smiselno tudi za sklepe. Če se s pritožbo izpodbija sklep sodišča prve stopnje samo zaradi tega, ker sodišče prve stopnje s sklepom ni odločilo o vseh zahtevkih strank, se šteje pritožba za predlog stranke, naj se izda dopolnilni sklep (3. odstavek 327. člena v zvezi s 332. členom ZPP). Tožnica je dne 11. 7. 2017 sodišču posredovala umik tožbe, z obrazložitvijo, da je po vložitvi tožbe tožena stranka izpolnila tožbeni zahtevek tožnice, zato tožnica nima več pravnega interesa za nadaljnji postopek. Navedla je tudi, da v skladu s 158. členom ZPP zahteva, da ji tožena stranka povrne nastale stroške postopka, ki jih je v vlogi tudi specificirala. Zato bi sodišče prve stopnje moralo odločiti tudi o zahtevku tožnice, da ji je tožena stranka dolžna povrniti stroške postopka. Tožnica izpodbija sklep sodišča prve stopnje samo iz razloga, ker sodišče prve stopnje o zahtevku tožnice glede povračila stroškov postopka ni odločilo.

4. Glede na navedeno so izpolnjeni pogoji iz tretjega odstavka 327. člena ZPP v zvezi s 332. členom ZPP, zato je pritožbeno sodišče pritožbo štelo kot predlog za izdajo dopolnilnega sklepa.

5. Odločitev o pritožbenih stroških je v skladu s 165. členom ZPP pridržana za odločitev sodišča prve stopnje o dopolnilnem sklepu.

Zakon o pravdnem postopku (1999) - ZPP  - člen  158, 322, 327, 327/3, 325.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.